Dit næste Apple Watch får måske EKG-hjertemåler

Den seneste inkarnation af Apple Watch kan allerede måle din hjerterytme, men den er ikke intelligent nok til at kunne forudse, om du er i fare for at få et hjerteanfald. Men det bliver den sandsynligvis, for ifølge rygterne er Apple ved at bage en EKG ind i den næste udgave.

Ifølge nyhedstjenesten Bloomberg, der har snakket med unavngivne kilder, vil man kunne klemme omkring skærmen på uret, hvorefter enheden vil sende “en ufarlig elektrisk strøm gennem personens bryst, for at spore elektriske signaler i hjertet og opdage eventuelle abnormiteter som uregelmæssige hjertefrekvenser”.

Det betyder, at du helt selv vil kunne lave et elektrokardiogram, EKG, der er en kortlægning af hjertets spændingsforskelle. EKG er en ganske almindelig undersøgelse og kan for kardiologer og andre øvede også fortælle om hjertets placering og drejning i forhold til normalen. Ændringer i hjertets position ses ofte i forbindelse med overvægt, en tilstand, der kan være bidragende til hjerteproblemer.

Apple og sundhedsvæsenet

Lige siden Apple lancerede sit ur, har de sigtet efter, at den skulle bruges i samarbejde med sundhedsvæsenet. I sidste måned indgik Apple et samarbejde med Stanford Medicine, hvor urets indbyggede pulsmåler skal advare om ændringer i blodgennemstrømningen i håndledet.

I maj måned antydede Tim Cook, at Apple var i gang med at lave en blodsukkermåler, der skal bruges sammen med uret.

Dit næste Apple Watch får måske EKG-hjertemåler